**ČETRTEK, 7.5.**

**SLJ - KAJ JE TO?**

Včeraj si opazoval sebe in druge pri izvajanju različnih gibov telesa. Vem, da se rad gibaš s pomočjo športnih rekvizitov, da rad kolesariš, rolaš, se gugaš, spuščaš po toboganu in še marsikaj.

**-Odpri DZ4 na strani 13**.

Starši naj ti , prosim, preberejo opise predmetov kot uganko zate, ti pozorno poslušaj opis in predmet poimenuj ter ga obkroži z ustrezno barvico.

*Rdeča barvica - Narejeno je iz kovine. Ima dve kolesi, zavore, pedala, krmilo in sedež. Vozimo ga tako, da sedimo na sedežu in z nogami pritiskamo na pedala. To je …* ***kolo.***

*Zelena barvica - Je igralo. Lahko je leseno ali kovinsko. Na ogrodje je obešeno sedalo.*

*Na njej se gugamo. To je …* ***gugalnica.***

*Modra barvica - Narejen je iz plastike in kovine. Ima stopnice z držali. Po stopnicah se vzpnemo na vrh. Z vrha drsimo po plastični drči navzdol. To je …* ***tobogan.***

*Oranžna barvica - Narejen je iz lesa ali kovine. Ima dve kolesi in krmilo. Med kolesoma je stojna deska. Z eno nogo stojimo na stojni deski, z drugo nogo se odrivamo. To je …* ***skiro.***

**-Nato odpri DZ4 še na strani 8.**

Tu je narisanih še več športnih pripomočkov. Poimenuj jih. Nato pa vzemi **mali** **zvezek** in z rdečo napiši naslov GIBAM.

Izberi eno izmed nalog:

1.Napiši 10 besed – 10 športnih pripomočkov. Če imaš pri pisanju še veliko težav, napiši vsaj 6 besed.

ALI

2.Napiši 5 povedi o tem, kaj počneš z izbranimi predmeti. (Za vsak predmet eno poved.)

Pri pisanju upoštevaj naših 5 pravil. Če si jih čez počitnice pozabil, pokukaj na prvo stran v zvezku. ;)

**SPO IN ŠPO – GIBAM S ŠPORTNIMI PRIPOMOČKI**

Če je lepo vreme, pojdi ven in za gibanje uporabi pripomočke, ki jih imaš doma. Vozi kolo, rolaj, skači preko kolebnice, meči in lovi žogo, jo vodi, vrti obroč, ….Morda imaš v bližini igrala. A pri tem pazi na svojo varnost in ne pozabi si dobro umiti rok, ko se vrneš domov.

Če je vreme neprimerno za ven, pa si »telovadnico« uredi kar v stanovanju. Mami razloži, da je to tvoja naloga in naj se ne jezi preveč. Plazi se pod stoli v kuhinji, po vseh štirih pojdi čez kavč, se povaljaj po postelji, preskakuj hišne copate sredi hodnika, kot miška tiho teci 5x okrog mize,.. Verjamem, da boš sam našel še več zabavnih idej. Le na varnost ne pozabi!

**MAT –MERIM DOLŽINO**

Če bi bili v šoli, bi merili dolžino naše učilnice, šolskih omar, šolskih mizic. Kaj pa to sploh pomeni izmeriti dolžino? In s čim in kako merimo?

Poglej si filmček in vse ti bo jasno☺

<https://video.arnes.si/portal/asset.zul?id=g2DrdLANLEbGQ8MtYHXj3CeT>

Če si pozorno gledal posnetek, ti sploh ne bo težko rešiti naloge v DZ4 na strani 12.

Otroci so merili različne dolžine in pri tem so kot Lena uporabljali korake, stopala in pedi. Zelo natančno preštevaj njihove korake, stopala in pedi ter podatke vpiši v prazne barvne okvirčke. PAZI – prvi križec ne šteješ kot 1. Ko stopi do drugega, je otrok naredil EN korak.

Bi tudi ti rad meril? Te zanima, kakšna je dolžina tvoje sobe, vaše omare v kuhinji, balkona? To nalogo boš opravil jutri, ko ti zanjo pošljem navodila.